Zelenskiy Qrimni qaytarish Ukraina milliy g‘oyasining bir qismi bo‘lishini bildirdi

Ukraina prezidenti Vladimir Zelenskiy Qrimni qaytarish mamlakat milliy g‘oyasining ajralmas bo‘lagi bo‘lishini qayd etdi. Yarimorol 2014-yilda Rossiya tarkibiga kirgan. Shuningdek, Zelenskiy 26-fevralni “Qrim va Sevastopol qamaliga qarshi kurash kuni” sifatida nishonlash to‘g‘risidagi farmonni ham imzolaganini ma’lum qilgan, deb yozmoqda “Kommersant”.

“So‘zimni oddiy, isbot talab qilinmaydigan aksiomalardan boshlamoqchiman. Hafta yetti kundan iborat, Yer shar shaklida, Qrim bu – Ukraina. Qrimni qaytarish milliy g‘oyamizning asosiy va ajralmas qismlaridan biri bo‘ladi”,— deya ta’kidlagan Zelenskiy Age of Crimea forumida.
U Qrimni qaytarish yaqin orada sodir bo‘lmasligi haqida ham ogohlantirgan.
“Bu ertagayoq hal bo‘lib qolmaydigan anchayin qiyin vazifa, lekin biz hozir bajarishimiz zarur bo‘lgan boshqa maqsadlar ham bo‘ladi”,— deydi Zelenskiy.
 
Eslatib o‘tamiz, Qrim 2014-yilning 18-mart kuni referendum asosida Rossiya hududiga qo‘shib olingan. Ukraina yarimorolni o‘z hududi deb hisoblaydi va qo‘shni davlat uni bosib olganligini bildirib keladi. Yevropaning ko‘pchilik davlatlari, AQSh va boshqa mamlakatlar bu borada Kiyevning pozitsiyasini himoya qiladi. Kreml esa Qrimning qaysi davlatga tegishli ekanligi masalasi allaqachon hal qilingan deb hisoblaydi.